PUTOPISNI SASTAVAK

IZLET NA CRES

EKO GRUPA

U petak, 15.4.2016., eko-grupa zaputila se na Cres. Krenuli smo u 16 sati iz Ruda i veselju nije bilo kraja. Uz dobru atmosferu i još bolje učitelje putovali smo prema moru. Na Cres, rodni otok učiteljice Ines, stigli smo oko 21 sat. Odsjeli smo u područnoj školi Martinščica. Kako par godina škola nije korištena, iako je preuređena i uređena, dobrodošlicu su nam poželjeli škorpion i stonoga. Vrištanja i skakanja je bilo, sve dok Mateo nije ''stručno riješio stvar''. Vrijeme je brzo prolazilo i već je bilo 22.30, međutim, nitko od nas nije bio umoran. Umor nas je stigao tek oko 1 ujutro, kada smo svi pošli spavati. Ujutro smo, nakon zajedničkog doručka, svi zajedno krenuli u nove avanture. Prvo smo posjetili Vransko jezero, kriptodepresiju pitke vode na otoku, za koju se još uvijek ne zna odakle točno dolazi. Druga destinacija je bio gradić Lubenice. Do njega je trebalo doći pješke. Odradili smo rutu od 5,5 km prema Lubenicama (i natrag), međutim, kada smo došli do Lubenica, nije nam bilo žao niti jednog kilometra s obzirom na kakvu smo ljepotu naišli. To je gradić visoko na stijeni s koje se pruža predivan pogled na Istru i pučinu te na jednu od ''najljepših plaža u Hrvatskoj'' – Plave Grote, kako je zovu. U samom gradiću ne živi niti desetak ljudi, a oni koji tamo žive, u suživotu su sa ovcama. Nakon ture Lubenice otišli smo prema Cresu. Bilo je planirano razgledavanje grada i ručak, nakon kojeg smo se uputili prema trajektu. Pri povratku u kombiju i nije bilo neko raspoloženje. Osim umora koji nas je svladao, bili smo i tužni jer se vraćamo s mora i što se dobro društvo razilazi. Neki su čak i zaspali nakratko. Sve u svemu, bilo je fantastično i nezaboravno te smo već počeli smišljati nove poučno – zabavne izlete koje ćemo ostvariti sljedeće godine.

Učenici: Klara Sijarto, Paula Šogorić, Patricija Prosoli, Nikol Kuhar, Mihael Štengl i Mateo Tomašković

Učitelji: Ines Filipas i Miroslav Fresl